Illum il-Kummissjoni qed tippreżenta ġabra ta' rakkomandazzjonijiet għall-ħolqien ta' sistema sikura li liċ-ċittadini se tagħtihom aċċess għall-fajls elettroniċi tas-saħħa tagħhom barra minn pajjiżhom. Bħalissa, l-aċċess taċ-ċittadini Ewropej għar-rekords mediċi elettroniċi tagħhom madwar l-UE ivarja ħafna minn pajjiż għall-ieħor. Għalkemm xi ċittadini jistgħu jaċċessaw parti mir-rekords elettroniċi tas-saħħa tagħhom fil-livell nazzjonali jew barra minn pajjiżhom, ħafna ċittadini oħrajn għandhom aċċess diġitali limitat jew saħansitra ma għandhomx aċċess. Minħabba f'hekk, illum il-Kummissjoni qed tagħmel xi rakkomandazzjonijiet li se jiffaċilitaw l-aċċess bejn il-fruntieri b'mod sikur u b'konformità sħiħa mar-Regolament Ġenerali dwar il-Protezzjoni tad-Data. Il-Viċi President Andrus Ansip, responsabbli mis-Suq Uniku Diġitali, qal “Kull fejn ikunu, in-nies jitolbu li jkollhom aċċess online sikur u komplut għad-data dwar saħħithom. Il-professjonisti tal-kura tas-saħħa jeħtieġu rekords tas-saħħa affidabbli biex jagħtu trattament aktar infurmat u aktar malajr. Is-sistemi tas-saħħa tagħna jeħtieġu l-aqwa riżorsi għall-aqwa kura personalizzata. Flimkien, jeħtieġ li nħaffu u niżviluppaw l-iskambju sikur tar-rekords tas-saħħa elettroniċi madwar l-UE. Liċ-ċittadini, dan se jtejbilhom il-ħajja u se jgħin lill-innovaturi tal-ġenerazzjoni li jmiss tas-soluzzjonijiet diġitali u tat-trattamenti mediċi.” Il-Kummissarju Vytenis Andriukaitis reponsabbli mis-Saħħa u s-Sikurezza tal-Ikel, żied jgħid: “Kemm hawn minna li, aħna u nivvjaġġaw fi Stat Membru ieħor jew meta morna ngħixu fi Stat Membru ieħor, xtaqna li kellna aċċess għad-data medika tagħna u xtaqna li stajna naqsmuha mat-tabib lokali? Barra minn hekk, il-possibbiltà li naqsmu l-informazzjoni medika mat-tobba barra minn pajjiżna b'mod sikur, tista' potenzjalment mhux biss ittejjeb il-kwalità tal-kura li nirċievu iżda jkollha wkoll effetti pożittivi fuq il-baġits tal-kura tas-saħħa. Aktarx it-testijiet mediċi għaljin, bħall-immaġnijiet jew ir-riżultati tal-laboratorju, ma jkunx hemm għalfejn jiġu ripetuti.” Il-Kummissarju Mariya Gabriel, responsabbli mill-Ekonomija u s-Soċjetà Diġitali, żiedet tgħid: “Bħala parti mill-isforzi tagħna biex liċ-ċittadini tal-UE nipprovdulhom aċċess għal servizzi diġitali sikuri u ta' kwalità għolja, l-inizjattiva tal-lum se tgħin lill-pazjenti jiksbu t-trattament tagħhom kull fejn ikunu fl-UE, inkluż f'sitwazzjonijiet ta' emerġenza. Il-qafas tal-UE propost għall-iskambju tar-rekords elettroniċi tas-saħħa se jgħin ukoll biex it-tobba u l-prattikanti mediċi l-oħrajn jassistu liċ-ċittadini b'mod aktar effiċjenti u effettiv.” L-Istati Membri diġà bdew jagħmlu xi partijiet mir-rekords elettroniċi tas-saħħa aċċessibbli u skambjabbli bejn il-pajjiżi. Mill-21 ta' Jannar 2019, iċ-ċittadini Finlandiżi setgħu jibdew jixtru l-mediċini bir-riċetti elettroniċi tagħhom fl-Estonja u t-tobba Lussemburgiżi dalwaqt se jkunu jistgħu jaċċessaw is-sommarji tal-pazjenti Ċeki. Ir-rakkomandazzjonijiet tal-lum jipproponu li l-Istati Membri jestendu din il-ħidma għal tliet oqsma ġodda tar-rekords tas-saħħa, jiġifieri t-testijiet tal-laboratorju, ir-rapporti tal-ħruġ mill-isptar u l-immaġnijiet u r-rapporti tal-immaġnijiet. Fl-istess ħin, l-inizjattiva qed twitti t-triq għall-iżvilupp tal-ispeċifikazzjonijiet tekniċi li f'kull każ għandhom jintużaw għall-iskambju tar-rekords tas-saħħa. B'riżultat ta' dan, l-aċċess għal rekords tas-saħħa kompluti u personali madwar l-UE jista' joffri benefiċċji enormi liċ-ċittadini Ewropej, bħal dawn li ġejjin: Il-passi li jmiss Biex dan l-iskambju ta' informazzjoni jkompli jiġi żviluppat, se jitwaqqaf Proċess ta' Koordinazzjoni Konġunta bejn il-Kummissjoni u l-Istati Membri. Dan se jippermetti li jingħataw kontribuzzjonijiet u input mill-partijiet interessati bħar-rappreżentanti tal-industrija, il-professjonisti tas-saħħa u r-rappreżentanti tal-pazjenti kemm fil-livell tal-UE kif ukoll f'dak nazzjonali. Il-Proċess ta' Koordinazzjoni Konġunta se jiżgura li l-partijiet relevanti kollha jkunu involuti fil-proċess tal-iżvilupp tal-format tal-iskambju tar-Rekords Ewropej tas-Saħħa Elettronika (EHR). Fi ħdan in-Netwerk tas-Saħħa elettronika, l-Istati Membri se jistabbilixxu linji gwida prattiċi għall-implimentazzjoni u l-monitoraġġ tal-progress tiegħu. Sfond Il-Komunikazzjoni dwar l-iffaċilitar tat-trasformazzjoni diġitali tal-kura u tas-saħħa fis-Suq Uniku Diġitali, adottata f'April 2018, identifikat tliet oqsma ta' azzjoni: (1) L-aċċess sikur taċ-ċittadini għad-data dwar is-saħħa u l-kondiviżjoni tagħha bejn il-fruntieri; (2) Data mtejba biex ir-riċerka, il-prevenzjoni tal-mard u l-kura u s-saħħa personalizzati javvanzaw; (3) Għodod diġitali għall-għoti tas-setgħa liċ-ċittadini u għall-kura ċċentrata fuq il-persuni. Minbarra l-Finlandja, l-Estonja, il-Lussemburgu u r-Repubblika Ċeka, 18-il pajjiż huma mistennija li jiskambjaw sommarji tal-pazjenti u riċetti elettroniċi sa tmiem l-2021. Appoġġati mill-programm tat-telekomunikazzjoni, il-Faċilità Nikkollegaw l-Ewropa (Connecting Europe Facility, CEF), ħafna Stati Membri diġà qed jaħdmu fuq Infrastruttura għas-Servizz Diġitali tas-Saħħa Elettronika fi ħdan in-Netwerk tas-Saħħa elettronika. Ir-rakkomandazzjoni tappoġġa lill-Istati Membri biex dawn l-iskambji jkomplu jiżviluppawhom iktar. Tibni fuq l-iskambji tas-sommarji tal-pazjenti u tar-riċetti u d-dispensar elettroniċi u tipproponi speċifikazzjonijiet għal każijiet ta' użu ġdid, bħar-riżultati tal-laboratorju, l-immaġnijiet mediċi u r-rapporti tagħhom u r-rapporti dwar il-ħruġ mill-isptar, fl-ewwel fażi. Ir-Rakkomandazzjoni tenfasizza li l-progress lejn Rekords tas-Saħħa Elettroniċi interoperabbli fl-UE għandu jimxi id f'id mal-iżgurar tal-protezzjoni u s-sigurtà tad-data, b'konformità mar-Regolament Ġenerali dwar il-Protezzjoni tad-Data (GDPR) u b'konformità sħiħa mal-qafas taċ-ċibersigurtà. B'rabta ma' din l-azzjoni tal-UE, qed titħejja wkoll Deċiżjoni ta' Implimentazzjoni riveduta dwar ir-regoli għall-istabbiliment, il-ġestjoni u l-funzjonament tan-netwerk tal-awtoritajiet nazzjonali responsabbli mis-Saħħa elettronika (2011/890/EU). Id-Deċiżjoni għandha l-għan li tiċċara l-funzjonament tan-Netwerk tas-Saħħa elettronika, partikolarment fir-rigward tal-Infrastruttura Ewropea ta' Servizzi Diġitali tas-Saħħa-e. Il-proċess tas-sejħa għall-feedback għalaq illum. Il-Kummissjoni se tipproċessa l-kontribut li tirċievi mill-partijiet interessati u se tirrilaxxa r-riżultati fix-xhur li ġejjin. Għal Aktar Informazzjoni Rakkomandazzjoni tal-Kummissjoni dwar format għall-iskambju tar-Rekords Elettroniċi tas-Saħħa Mistoqsijiet u Tweġibiet L-Impatt Infografiku tal-Iskambju tar-Rekords Elettroniċi tas-Saħħa Ewropej Iktar informazzjoni dwar ir-Rakkomandazzjoni Ir-Rapport tal-2018 tal-Indiċi tal-Ekonomija u tas-Soċjetà Diġitali – Is-Servizzi Pubbliċi Diġitali Ewrobarometru Speċjali 460: Attitudnijiet lejn l-impatt tad-diġitalizzazzjoni u l-awtomatizzazzjoni fuq il-ħajja ta' kuljum Electronic cross-border health services